Predkladacia správa

Dňa 4. októbra 2001 Národná rada Slovenskej republiky schválila zákon                           č. 440/2001 Z.z., ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností, o zmene a doplnení zákona            č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov. Tento zákon nadobudol účinnosť 1. januára  2002. 

V roku 2002 vznikla potreba riešenia ďalších problémov, ktoré sa vyskytli                   pri realizácii zákona o súkromných bezpečnostných službách. Cieľom novelizácie                     je zabezpečenie častejšej kontroly spoľahlivosti zamestnancov, ako i zamestnávateľov. Z uvedeného dôvodu sa ukladá povinnosť zamestnancovi predkladať zamestnávateľovi každé dva roky odpis z registra trestov. Táto povinnosť sa ukladá aj fyzickej osobe, ktorej bola udelená licencia na prevádzkovanie súkromnej bezpečnostnej služby, členom štatutárneho orgánu právnickej osoby, vedúcim organizačnej zložky zahraničnej právnickej osoby a osobám, ktoré majú najmenej 20 % majetkový podiel v právnickej osobe. Ďalej sa sprísňuje  postih tých prevádzkovateľov súkromných bezpečnostných služieb, ktorí zamestnávajú osoby, ktoré sa dopúšťajú trestnej činnosti alebo inej protiprávnej činnosti. 

Návrh zákona nebude mať dopad na štátny rozpočet, rozpočty obcí, rozpočty vyšších územných celkov, zamestnanosť, ako aj na stav životného prostredia. 

Návrh zákona bol prerokovaný dňa 11. marca 2003 v Legislatívnej rade vlády Slovenskej republiky a pripomienky z rokovania sú v návrhu zákona zapracované.